Noqonuniy o‘qishga kiritish bilan shug‘ullanganlarga jinoiy ish qo‘zg‘atildi

Toshkent shahar prokuraturasi tomonidan Oliy ta’lim muassasalariga noqonuniy yo‘llar bilan o‘qishga kiritib qo‘yish faoliyati bilan shug‘ullanib kelgan jinoiy guruh a’zolariga nisbatan jinoyat ishi qo‘zg‘atilib, ularning faoliyatiga chek qo‘yildi. Bu haqda O‘zbekiston Bosh prokuraturasi matbuot xizmati xabar qildi.
O‘tkazilgan tergov-tezkor harakatlari davomida O‘zbekiston IIV
Akademiyasi sobiq xodimi Sh. X., Toshkent viloyati Bo‘stonliq tumani IIB bo‘linma
boshlig‘i J.S., fuqaro J.F., Z.Q., M.B., S.N., M.M. va boshqa shaxslar jinoiy
guruhga birlashib, oliy ta’lim muassasalariga o‘qishga kirish istagida bo‘lgan
shaxslar bilan til biriktirib, 8−10 ming dollar evaziga, «abituriyent"larning
fuqarolik pasportlaridagi fotosuratlarini qalbakilashtirib, ularning o‘rniga
yuqori nazariy bilimga ega bo‘lgan jinoiy guruh a’zolari kirib, test sinovlarini
yechib mijoz «abituriyent"larni o‘qishga kiritish bilan shug‘ullanib kelganliklari
aniqlangan.
Xususan, 2018 yil iyul oyida fuqaro M.S., H.G‘., X.T., U.U.,
J.A., L.M., S.U.ning pasportlaridagi fotosuratlari o‘rniga jinoiy guruh a’zolari
J.F., Z.Q., M.B., S.N. va M.M.ning fotosuratlarini maxsus uskunalar yordamida
joylab, qalbaki fuqarolik pasportlari asosida Toshkent davlat yuridik
universitetiga, J.A.ni Farg‘ona davlat unversitetiga o‘qishga kiritish uchun Davlat
xizmatlari markazlari orqali tegishli xujjatlarni qabul komissiyasiga yuborib,
test sinovlarida qatnashish huquqini beruvchi DTM ruxsatnomasini olishga
erishganlar.

Jinoiy guruh a’zosi M.B. 30 iyul kuni «abituriyent» M.S.
o‘rniga Toshkent davlat yuridik universiteti qabul komissiyasiga DTM ruxsatnomasini
olish uchun murojaat qilgan vaqtda, taqdim qilgan fuqarolik pasportdagi fotosurat
qalbaki ekanligi aniqlangan. Jinoiy guruhning boshqa a’zolari esa 1 avgust kuni Toshkent
davlat yuridik universitetiga o‘qishga kirish uchun o‘tkazilgan test sinovlariga
qalbaki hujjatlar asosida kirishgan. Test jarayonida huquqni muhofaza qiluvchi
idoralar tomonidan o‘tkazilgan tezkor tadbir davomida jinoiy guruh a’zosi J.F.
davlat imtihonlariga «abituriyent» U.U. o‘rniga kirganligi aniqlanib, qo‘lga
olingan.
Bundan tashqari, tergov davomida Toshkent shahar
prokuraturasining topshirig‘iga asosan Toshkent davlat yuridik universitetida
noqonuniy o‘qishga kirish holatlarini aniqlash bo‘yicha maxsus komissiya tuzilib,
mazkur komissiya abituriyentlar tomonidan taqdim etilgan hujjatlar va imtihon
jarayoni tasvirga olingan videoyozuvlar tahlil qilindi. Natijada, jinoiy guruh
tomonidan abituriyent H.G‘., X.T., S.U., L.M. o‘rniga qalbaki xujjatlar asosida
davlat imtihonlariga kirib, test sinovlarini yechib chiqqanliklari, ular Toshkent
davlat yuridik universitetiga davlat granti va shartnoma asoslarida o‘qishga qabul
qilinganliklari aniqlangan.
Jinoyat ishi bo‘yicha Sh. X., J.S., J.F., Z.Q., M.B., S.N., M.M. O‘zbekiston
Jinoyat kodeksining 28,211-moddasi (pora berishga dalolatchilik qilish),
228-moddasida (hujjatlarni qalbakilashtirish va hujjatning qalbaki ekanligini
bila turib undan foydalanish) nazarda tutilgan jinoyatlarni sodir etganlikda
ayblov e’lon qilinib, ularga qamoq ehtiyot chorasi qo‘llanilgan.
Qalbaki hujjatlar asosida, qing‘ir yo‘llar bilan Toshkent
davlat yuridik universitetiga o‘qishga qabul qilingan shaxslar talabalar safidan
chiqarildi.